Χαλβάς ρυζιού από την Καβάλα
Ένας ασυνήθιστος χαλβάς ρυζιού από την Καβάλα. Φτιάχνεται όπως ο σιμιγδαλένιος αλλά με ρύζι που πρέπει να μουσκέψει υπομονετικά για ένα βράδυ.
400 γρ. ρύζι Καρολίνα Σερρών (μουλιασμένο σε κρύο νερό για 1 βράδυ) , 200 ml (1 κούπα) ελαιόλαδο, 800 ml (4 κούπες) νερό , 500 γρ. (2½ κούπες) ζάχαρη , 1/2 κουτ. γλυκού κανέλα σε σκόνη
Για να φτιάξουμε τον χαλβά ρυζιού από την Καβάλα, ξεπλένουμε καλά το μουλιασμένο ρύζι μέσα σε ένα σουρωτήρι,  κάτω από τρεχούμενο νερό, μέχρι το νερό να βγει εντελώς καθαρό και διαυγές.Στραγγίζουμε καλά και απλώνουμε το ρύζι σε μια καθαρή πετσέτα, να στεγνώσει από τα νερά.Τώρα θα πρέπει να σπάσουμε τους κόκκους του. Αυτό γίνεται με δύο τρόπους: είτε θα το πιέσουμε κυλώντας με δύναμη πάνω του έναν χοντρό πλάστη, για να σπάσουν οι κόκκοι του, είτε θα το χτυπήσουμε στον πολυκόφτη με διακεκομμένη λειτουργία, ώστε να ψιλοκοπεί αλλά να μη γίνει σκόνη. Θέλουμε να έχει την υφή χοντρού σιμιγδαλιού.Σε μια μικρή κατσαρόλα βράζουμε το νερό με τη  ζάχαρη και την κανέλα για 5-6 λεπτά, μετρώντας τον χρόνο από  τη στιγμή που το σιρόπι θα πάρει βράση. Αποσύρουμε από τη  φωτιά.Σε μια μέτρια κατσαρόλα ζεσταίνουμε το ελαιόλαδο  σε μέτρια προς δυνατή φωτιά, μέχρι να κάψει.Προσθέτουμε το σπασμένο ρύζι και το σοτάρουμε, ανακατεύοντας συνεχώς με μια ξύλινη  κουτάλα μέχρι να ξανθύνει, να πάρει χρυσαφένιο χρώμα.Προσθέτουμε αργά το σιρόπι, προσεκτικά γιατί πιτσιλίζει, και ανακατεύουμε.Χαμηλώνουμε τη φωτιά και σιγοβράζουμε για περίπου 15 λεπτά ή για όσο χρειαστεί ώστε το  σιρόπι να απορροφηθεί εντελώς, ανακατεύοντας τακτικά ώστε να μην «αρπάξει» το ρύζι στον πάτο του σκεύους.Αποσύρουμε από τη φωτιά, αφήνουμε τον ρυζοχαλβά να γίνει χλιαρός και τον σερβίρουμε με  ένα κουτάλι σε μπολάκια ή εναλλακτικά τον φορμάρουμε μέσα  σε φόρμα της αρεσκείας μας και αφήνουμε να κρυώσει.Μπορούμε να τον σερβίρουμε  με χοντροσπαμένη ψίχα φιστικιού.
Ζάχαρη,Ρύζι,Καθαρά Δευτέρα,Vegan,Νηστίσιμα,Χορτοφαγικά,Χωρίς γαλακτοκομικά